En 32-årig mand blev torsdag aften overfaldet af sin tidligere kæreste på en adresse på Hadsundvej i Aalborg. - Han er blevet stukket i siden af maven med en kniv. De kender hinanden fra et tidligere forhold, fortæller vagtchef Per Jørgensen fra Nordjyllands Politi. Knivstikkeriet fandt sted kort før klokken 23, og manden blev hurtigt sendt med ambulance til Aalborg Sygehus. - Han er på operationsbordet og er i livsfare. Der er mistanke om, at det ene knivstik har perforeret en hovedpulsåre i maveregionen, fortæller Per Jørgensen, som oplyser, at manden er blevet stukket to gange. Den 20-årige gerningsmand blev kort tid efter overfaldet fundet af de nordjyske betjente. - I en nærliggende lejlighed bliver en kvinde anholdt. Den kniv, som er benyttet, er også fundet, siger Per Jørgensen. - Hun har erkendt, at det er hende, der har gjort det, tilføjer vagtchefen. Både offer og gerningsmand er i forvejen kendt af politiet. Den 20-årige kvinde fremstilles i grundlovsforhør fredag. /ritzau/

Opsummering:
Offeret var i livsfare efter knivstikkeriet og måtte på operationsbordet på Aalborg Sygehus.